b'\n_START_ARTICLE_\nJo\xc5\xbea Mahni\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani klasi\xc4\x8dni gimnaziji v Ljubljani je \xc5\xa1tudiral romanistiko in slovenistiko na Filozofski fakulteti v Ljubljani. Leta 1948 je doktoriral iz primerjalne knji\xc5\xbeevnosti in literarne teorije z disertacijo  Problem baudelairizmov pri \xc5\xbdupan\xc4\x8di\xc4\x8du. Na Filozofski fakulteti je bil asistent volonter za primerjalno knji\xc5\xbeevnost, pozneje je tam  honorarno predaval didaktiko slovenskega jezika in knji\xc5\xbeevnosti, kasneje pa na Akademiji za glasbo kulturo pisnega in ustnega izra\xc5\xbeanja. Tedaj je postal habilitirani univerzitetni profesor. Zaradi politi\xc4\x8dne neza\xc5\xbeelenosti je slu\xc5\xbeboval po ljubljanskih gimnazijah, najve\xc4\x8d na Gimnaziji Jo\xc5\xbeeta Ple\xc4\x8dnika, bil je  ravnatelj Slovanske knji\xc5\xbenice; od leta 1994 do 2008 je bil predsednik Slovenske matice, ob koncu predsedovanja pa je bil imenovan za \xc4\x8dastnega predsednika._NEWLINE_Ukvarjal se je predvsem s slovensko moderno, posebej z Otonom \xc5\xbdupan\xc4\x8di\xc4\x8dem. V Zgodovini slovenskega slovstva je v peti knjigi orisal Obdobje moderne, zatem pa je urejal in z opombami opremil devet knjig Zbranega dela Otona \xc5\xbdupan\xc4\x8di\xc4\x8da. V zvezi s pesnikovim ustvarjanjem je izdal in napisal spremno besedo k faksimilirani izdaji rokopisa zbirke, na novo objavil ljubezenske Pesmi za Berto, otro\xc5\xa1ke Abecedo na polju in v gozdu, poskus rekonstrukcije zbirke Med ostrnicami, zbirko Ciciban, izbor iz celotnega opusa Podaj mi roko, pesem! ter knjigo Pripovedi o \xc5\xbdupan\xc4\x8di\xc4\x8du in pomenki z njim. Prav tako je objavil poljudno \xc5\xa1tudijo Oton \xc5\xbdupan\xc4\x8di\xc4\x8d leta 1955, monografijo k zbranemu delu o Otonu \xc5\xbdupan\xc4\x8di\xc4\x8du Ustvarjanje, razvoj, recepcija leta 1998, zbornik razprav o slovenskih avtorjih 20. stoletja Presoje in pogledi leta 2000, 2006 pa je iz\xc5\xa1el zbornik razprav, kritik in zapisov z naslovom Od Zoisa prek moderne do Kocbeka._NEWLINE_Uredil in napisal je spremne besede h Kettejevim Basnim in pravljicam, k otro\xc5\xa1kim pesmim Sre\xc4\x8dka Kosovela Otrok s son\xc4\x8dnico, k pesmim Stana Kosovela Zrcala, h Koblarjevim spominom Moj obra\xc4\x8dun, k Slodnjakovemu romanu Pohojeni obraz, k Pahorjevim novelam Varno naro\xc4\x8dje pa dalj\xc5\xa1o \xc5\xa1tudijo. Uredil je zbornika z referati s simpozijev, Pregljevega in Koblarjevega ter sodeloval pri mnogih drugih. Pokrajino, zgodovino in kulturo rojstnega Bohinja je poljudno prikazal v knjigi V svetu ro\xc5\xbee mogote._NEWLINE_Ukvarjal se je z muzeologijo, brez uspeha snoval Slovenski literarni muzej, udejanjil pa spominske zbirke o Valentinu Vodniku v Ljubljani, o \xc5\xbdupan\xc4\x8di\xc4\x8du v Vinici in Ljubljani ter o Francetu Koblarju v \xc5\xbdeleznikih._NEWLINE_Njegov brat je bil knji\xc5\xbeevnik, gledali\xc5\xa1\xc4\x8dnik in teatrolog Mirko Mahni\xc4\x8d (1919 - 2018)'